දිවයිනේ සතර දෙසින් සරසවි 14ක ක්‍රීඩක ක්‍රීඩිකාවන් 5,200ක් සහභාගි වන ශ්‍රී ලංකා විශ්වවිද්‍යාල ක්‍රීඩා උලෙළ මැයි මස 2 සිට 12 දක්වා පැවැත්වේ.11 වැනි වතාවටත් පැවැත්වෙන මේ ක්‍රීඩා උලෙළ මෙවර සංවිධානය කරන්නේ මොරටුව විශ්වවිද්‍යාලය යි.මෙවර ක්‍රීඩා උලෙලේදී පිරිමි හා කාන්තා වශයෙන් ක්‍රීඩා 22ක් පැවැත්වෙන අතර සම්පූර්ණ තරග සංඛ්‍යාව 35කි.කොළඹ, ශ්‍රී ජයවර්ධනපුර, මොරටුව, යාපනය, රජරට, නැගෙනහිර, සෞන්දර්ය, පේරාදෙනිය, කැළණිය, රුහුණු, වයඹ, සබරගමුව, අග්නිදිග හා ඌව වෙල්ලස්ස යන විශ්වවිද්‍යාල 14 මෙවර ක්‍රීඩා උලෙළට තරගකරුවන් ඉදිරිපත් කර තිබේ.මොරටුව විශ්වවිද්‍යාලය තුළ හා පිටස්තර ක්‍රීඩා පිටි වන සුගතදාස ක්‍රීඩා සංකීර්ණය, මහින්ද රාජපක්ෂ ක්‍රීඩාංගණය, ශ්‍රී ජයවර්ධනපුර විශ්වවිද්‍යාල පිහිනුම් තටාකය, හැව්ලොක්ස්, ටොරින්ටන්, ශ්‍රී ලංකා පොලිස් ක්‍රීඩාංගණය, පානදුර නගර සභා ක්‍රීඩා පිටිය, පිළියන්දල මධ්‍ය මහා විද්‍යාල ක්‍රීඩා පිටිය, ජාතික තරුණසේවා සභා ක්‍රීඩා පිටිය හා ගෘහස්ථ ක්‍රීඩාගාරය, ශ්‍රී ලංකා ටෙනිස් සංගම් ක්‍රීඩා පිටිය, කොළඹ විශ්වවිද්‍යාල ක්‍රීඩා පිටිය හා කොළඹ ඔරුපැදීමේ සංගම් කී‍්‍රඩා මධ්‍යස්ථානය යන ස්ථානවල තරග පැවැත්වේ.